**Likumprojekta**

**„Grozījumi Latvijas Sodu izpildes kodeksā”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts „Grozījumi Latvijas Sodu izpildes kodeksā” (turpmāk – likumprojekts) izstrādāts, lai nodrošinātu ar Ministru kabineta 2009.gada 9.janvāra rīkojumu Nr.6 (prot. Nr.1, 32.§) apstiprinātās Kriminālsodu politika koncepcijas (turpmāk – koncepcija) kopsavilkuma 2.sadaļā ietvertā risinājuma par kriminālsoda – policijas kontrole – aizstāšanu ar jaunu kriminālsodu – probācijas uzraudzība izpildi.  Deklarācijas par Valda Dombrovska vadītā Ministru kabineta iecerēto darbību 5.2.punkts. |
| 2. | Pašreizējā situācija un problēmas | Koncepcijas sadaļā 1.1. „Kriminālsodi” secināts, ka policijas kontrolei ir svarīga nozīme speciālās noziedzīgu nodarījumu prevencijas nodrošināšanā. Šā soda piemērošana sekmē personas reintegrāciju sabiedrībā un garantē, ka intensīva personas uzvedības uzraudzība, kas tika īstenota brīvības atņemšanas vietā, pilnīgi neizbeigsies tajā dienā, kad personu atbrīvos no cietuma.  Vienlaikus koncepcijā secināts, ka policijas kontroles izpilde īsti neatbilst Valsts policijas uzdevumiem. Sabiedriskās drošības labā policijai jāveic profilakses darbs, tomēr uzraudzība pār cilvēkiem, kuri izcietuši brīvības atņemšanas sodu, lielākā mērā atbilst nevis Valsts policijas, bet gan Valsts probācijas dienesta (turpmāk – VPD) kompetencei. Pēc VPD izveidošanas tas pārņēma un sekmīgi nodrošina nosacīti notiesāto personu, pirms termiņa nosacīti atbrīvoto personu, kā arī personu, kuras izcieš piespiedu darbu, uzraudzību. Arī par tāda soda izpildi, ko piemēro, lai uzraudzītu no brīvības atņemšanas vietām atbrīvoto personu uzvedību, būtu jāatbild VPD. Tas ļaus:   1. atbrīvot Valsts policiju no kriminālsoda izpildes funkciju veikšanas; 2. nodot kriminālsoda izpildes funkcijas VPD; 3. efektīvāk izmantot VPD kapacitāti, metodes un pieredzi darbā ar sodītām personām; 4. sekmēt šā soda transformāciju no „kontroles pār ierobežojumu ievērošanu” uz „personas uzvedības uzraudzību un palīdzības sniegšanu”.   Koncepcija paredz izslēgt no kriminālsodu sistēmas kriminālsodu – policijas kontrole, aizstājot to ar jaunu kriminālsodu – probācijas uzraudzība Ievērojot to, ka probācijas uzraudzības kā jauna kriminālsoda ieviešanai būs nepieciešams pārejas periods, koncepcija paredz, ka policijas kontroles aizstāšana ar probācijas uzraudzību var notikt ne agrāk kā 2015.gadā.  Vienlaikus 2009.gada jūlijā VPD uzsāka Norvēģijas valdības divpusējā finanšu instrumenta līdzfinansētā projekta LV0068 ,,Par dzimumnoziegumiem notiesāto personu uzvedības korekcijas sistēmas attīstīšana Latvijā”(turpmāk – Projekts)īstenošanu. Projektu īstenošanu paredzēts pabeigt 2011.gada aprīlī. Projekta ietvaros tiek veikta 60 VPD darbinieku apmācība par speciāli dzimumnoziedzniekiem domātā recidīva novērtēšanas instrumenta izmantošanu un tam sekojoša 16 darbinieku (no minētajiem 60) apmācība darbam ar specializētu terapeitisku programmu darbam ar dzimumnoziedzniekiem, kuri atrodas sabiedrībā. Rezultātā VPD būs speciāli apmācīti darbinieki, bet līdz 2015.gadam nebūs klientu, kuriem piemērot VPD rīcībā esošās specifiskās programmas, kad saskaņā ar koncepciju ir paredzēta kriminālsoda – policijas kontrole – aizstāšana ar jaunu kriminālsodu – probācijas uzraudzība. |
| 3. | Saistītie politikas ietekmes novērtējumi un pētījumi | Nav attiecināms. |
| 4. | Tiesiskā regulējuma mērķis un būtība | Likumprojektā noteikti visi nepieciešamie grozījumi LSIK, kas nepieciešami, lai probācijas uzraudzība aizstātu policijas kontroli:   1. Nosakot soda izciešanas režīma, kur tiks izvietotas personas, kam probācijas uzraudzība aizstāta ar brīvības atņemšanu. Paredzēts noteikt, ka šādas personas tiks ievietotas daļēji slēgtajos cietumos. 2. Izslēdzot administratīvās komisijas tiesības lemt par policijas kontroles termiņa samazināšanu vai atbrīvošanu no tā, jo pēc likumprojekta spēkā stāšanās komisijai nebūs nepieciešamība lemt par šādu jautājumu. 3. Papildinot LSIK ar jaunu 31.nodaļu, kurā detalizēti reglamentēti probācijas uzraudzības īstenošanas nosacījumi. Šie nosacījumi ietver notiesātās personas pienākumu ierasties reģistrēties Valsts probācijas dienesta teritoriālajā struktūrvienībā, uzraudzības plāna izveidošanu, notiesātā tiesības un pienākumus, izciešot probācijas uzraudzību un Valsts probācijas dienesta amatpersonas tiesības noteikt personai vienu vai vairākus no likumprojektā minētajiem pienākumiem. 4. Papildinot LSIK pārejas noteikumus, lai nodrošinātu, ka personas, kuras līdz norādītajam laikam jau notiesātas ar policijas uzraudzību, turpina to izciest Valsts policijas kontrolē, savukārt par noziedzīgiem nodarījumiem pret dzimumneaizskaramību un tikumību vainīgajām personām probācijas uzraudzība tiktu piemērota no 2011.gaja 1.jūlija, bet probācijas uzraudzība kā jauns papildsods par citiem noziedzīgiem nodarījumiem tiktu ieviesta no 2015.gada 1.janvāra. |
| 5. | Projekta izstrādē iesaistītās institūcijas | Ar no tieslietu ministra 2009.gada 19.februāra rīkojumu Nr.1-1/50 izveidotās koncepcijas īstenošanas darba grupas likumprojekta izstrādē tika iesaistīti pārstāvji no Ģenerālprokuratūras, Iekšlietu ministrijas, Valsts policijas, Sabiedriskās politikas centra PROVIDUS, Valsts probācijas dienesta, Ieslodzījuma vietu pārvaldes u.c. |
| 6. | Iemesli, kādēļ netika nodrošināta sabiedrības līdzdalība | Nav attiecināms. |
| 7. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Aizstājot kriminālsodu – policijas kontrole ar jaunu kriminālsodu – probācijas uzraudzība, tiks nodrošinātas plašākas iespējas individualizēt piemērojamo krimināltiesisko represiju, efektīvāk ietekmēt sodītās personas un atturētu viņas no jaunu noziedzīgu nodarījumu izdarīšanas. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Ieviešot kriminālsodu – probācijas uzraudzība, tiks samazināts noziedzīgu nodarījumu recidīvs, tādējādi palielinot sabiedrības drošību, jo īpaši attiecībā pret dzimumnoziedzniekiem. |
| 3. | Tiesiskā regulējuma finansiālā ietekme | Lai nodrošinātu kriminālsoda – probācijas uzraudzība izpildi, VPD būs nepieciešams papildu finansējums no valsts budžeta, ievērojot to, ka jaunā kriminālsoda saturs ir daudz plašāks par policijas kontroles saturu, un tā realizēšanai VPD nepieciešams papildus personāls un citi resursi. Vienlaikus tiks ietaupīti Valsts policijas resursi, kurus tā pašreiz izlieto kriminālsoda - policijas kontrole izpildes nodrošināšanai.  Finanšu aprēķini ietveri likumprojekta „Grozījumi Krimināllikumā” sākotnējās ietekmes novērtējuma ziņojumā (anotācijā). |
| 4. | Tiesiskā regulējuma nefinansiālā ietekme | Paredzot KL iespēju piemērot dzimumnoziedzniekiem papildsodu – probācijas uzraudzība jau sākot no 2011.gada 1.jūlija, VPD speciālistiem, kuri ir īpaši sagatavoti darbam ar dzimumnoziedzniekiem, tiks radīta iespēja praksē piemērot savas zināšanas un iemaņas, šādi rūpējoties par sabiedrības drošību un mazinot dzimumnoziegumu recidīva gadījumus. |
| 5. | Administratīvās procedūras raksturojums | Nav attiecināms. |
| 6. | Administratīvo izmaksu monetārs novērtējums | Nav attiecināms. |
| 7. | Cita informācija | Nav. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Nav attiecināms. |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Īstenojot koncepcijā ietverto risinājumu par kriminālsoda – policijas kontrole aizstāšanu ar jaunu kriminālsodu – probācijas uzraudzība, paralēli šim likumprojektam ir sagatavots likumprojekts „Grozījumi Krimināllikumā” un likumprojekts „**Grozījumi Valsts probācijas dienesta likumā**”. |
| 2. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Nav attiecināms. |

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Sabiedrības informēšana par projekta izstrādes uzsākšanu | Nav attiecināms. |
| 2. | Sabiedrības līdzdalība projekta izstrādē | Konsultācijas par likumprojekta izstrādāti notikušas ar Sabiedriskās politikas centru PROVIDUS. |
| 3. | Sabiedrības līdzdalības rezultāti | Sabiedriskās politikas centrs PROVIDUS atbalstīja izstrādāto likumprojekta redakciju. |
| 4. | Saeimas un ekspertu līdzdalība | Nav attiecināms. |
| 5. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Likumrojekta izpildi nodrošinās VPD. |
| 2. | Projekta izpildes ietekme uz pārvaldes funkcijām | Likumprojektā iekļautās normas paredz paplašināt VPD funkcijas ar jaunu funkciju – ar papildsodu probācijas uzraudzība notiesāto personu uzraudzība, kā arī paredz ātrāku vienas no VPD funkcijām daļēju atjaunošanu – sociālās uzvedības korekcijas programmu vadīšanu ar brīvības atņemšanu notiesātajiem dzimumnoziedzniekiem. |
| 3. | Projekta izpildes ietekme uz pārvaldes institucionālo struktūru. Jaunu institūciju izveide | Jaunas valsts institūcijas netiek radītas. |
| 4. | Projekta izpildes ietekme uz pārvaldes institucionālo struktūru. Esošu institūciju likvidācija | Likumprojekta izpildei neviena pārvaldes institūcija likvidēta netiek. |
| 5. | Projekta izpildes ietekme uz pārvaldes institucionālo struktūru. Esošu institūciju reorganizācija | Likumprojekta izpildei netiek plānota esošo institūciju reorganizācija – struktūrvienību likvidācija Valsts policijā vai palielināšana VPD. Valsts policijā nav atsevišķākas struktūrvienības, kas nodarbojas tikai ar papildsoda – policijas kontrole izpildi. Savukārt VPD visas savas funkcijas realizē ar tā teritoriālo struktūrvienību starpniecību, kuras īsteno visas VPD noteiktas funkcijas attiecīgajā administratīvajā teritorijā. Tāpēc VPD, likumprojektā paredzēto iniciatīvu īstenošanai, būs nepieciešami papildus darbinieki, kuri strādās teritoriālajās struktūrvienībās. Papildus darbinieku skaits laika periodā no 2011.gada 1.jūlija un turpmākajos gados papildsoda – probācijas uzraudzība īstenošanai norādīts šīm projektam saistītā projektā ,,Grozījumi Krimināllikumā” anotācijā, bet VPD īstenojamo sociālās uzvedības korekcijas programmu dzimumnoziedzniekiem atjaunošanai ieslodzījuma vietās nepieciešamais papildus darbinieku skaits norādīts likumprojekta „Grozījumi Valsts probācijas dienestā” anotācijas III sadaļas 6.punktā. |
| 6. | Cita informācija | Nav. |

Tieslietu ministrs A.Štokenbergs

01.03.2011. 13:04

1200

K.Ķipēna

67046124, Kristine.Kipena@tm.gov.lv